Forslag til EUROPA-PARLAMENTETS OG RÅDETS FORORDNING om ophævelse af Rådets forordning (EØF) nr. 3030/93 om den fælles ordning for indførsel af visse tekstilvarer med oprindelse i tredjelande /* COM/2014/0707 final - 2014/0334 (COD) */





BEGRUNDELSE 1. BAGGRUND FOR FORSLAGET Rådets forordning (EØF) nr. 3030/93 om den fælles ordning for indførsel af visse tekstilvarer med oprindelse i tredjelande finder anvendelse på import af tekstilvarer med oprindelse i tredjelande, som Det Europæiske Fællesskab har indgået bilaterale aftaler, protokoller eller andre arrangementer med. Den Europæiske Union har i de seneste år kun opretholdt bilaterale aftaler om handel med tekstilvarer med Rusland og Serbien. Rådets forordning (EØF) nr. 3030/93 har efter Ruslands tiltrædelse af WTO og ikrafttrædelsen af stabiliserings- og associeringsaftalen med Serbien mistet sit hovedformål. Forordning (EØF) nr. 3030/93 blev endvidere anvendt til at indføre kvantitative lofter for visse tekstilvarer med oprindelse i Folkerepublikken Kina i en begrænset periode og til siden at gennemføre den varespecifikke overgangsbeskyttelsesordning for Kina. Denne ordning udløb den 11. december 2013. I henhold til dette forslag ophæves Rådets forordning (EØF) nr. 3030/93 med det formål at fremme retssikkerheden. 2014/0334 (COD) Forslag til EUROPA-PARLAMENTETS OG RÅDETS FORORDNING om ophævelse af Rådets forordning (EØF) nr. 3030/93 om den fælles ordning for indførsel af visse tekstilvarer med oprindelse i tredjelande EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 207, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, efter den almindelige lovgivningsprocedure, og ud fra følgende betragtninger: (1) Rådets forordning (EØF) nr. 3030/93[1] trådte i kraft den 9. november 1993 og er blevet anvendt fra den 1. januar 1993. (2) Den Russiske Føderation tiltrådte Verdenshandelsorganisationen den 22. august 2012. Republikken Serbien var herefter det eneste tilbageværende land, som Den Europæiske Union havde indgået en bilateral aftale om handel med tekstilvarer med. (3) Den 29. april 2008 blev stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Serbien på den anden side[2] undertegnet. Den trådte i kraft den 1. september 2013. Den 1. februar 2010 trådte interimsaftalen om handel og handelsrelaterede anliggender mellem Det Europæiske Fællesskab på den ene side og Republikken Serbien på den anden side[3] i kraft. Forordning (EØF) nr. 3030/93 har siden da ikke fundet anvendelse på Republikken Serbien. (4) Afsnit I i Rådets forordning (EF) nr. 427/2003[4] udløb den 11. december 2013. Det er derfor ikke længere muligt at indføre beskyttelsesforanstaltninger gennem denne ordning. (5) Under de omstændigheder, der er beskrevet i betragtning 1-4, bør Rådets forordning (EØF) nr. 3030/93 ophæves med det formål at fremme retssikkerheden — VEDTAGET DENNE FORORDNING: Artikel 1 Ophævelse af forordning (EØF) nr. 3030/93 Forordning (EØF) nr. 3030/93 ophæves. Artikel 2 Ikrafttræden og anvendelse Denne forordning træder i kraft dagen efter offentliggørelsen i Den Europæiske Unions Tidende. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den […]. På Europa-Parlamentets vegne På Rådets vegne Formand Formand [1] Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande (EFT L 275 af 8.11.1993, s. 1). [2] Stabiliserings- og associeringsaftalen mellem De Europæiske Fællesskaber og deres medlemsstater på den ene side og Serbien på den anden side (EUT L 278 af 18.10.2013, s. 16). [3] Interimsaftale om handel og handelsrelaterede anliggender mellem Det Europæiske Fællesskab på den ene side og Republikken Serbien på den anden side (EUT L 28 af 30.1.2010, s. 2). [4] Rådets forordning (EF) nr. 427/2003 om en varespecifik overgangsbeskyttelsesordning for indførsel med oprindelse i Folkerepublikken Kina (EUT L 65 af 8.3.2003, s. 1).